ΚΑΝΟΝΙΣΜΟΣ (ΕΚ) αριθ. 1999/94 ΤΟΥ ΣΥΜΒΟΥΛΙΟΥ της 27ης Ιουλίου 1994 σχετικά με δράσεις δωρεάν χορήγησης γεωργικών προϊόντων για τους πληθυσμούς της Γεωργίας, της Αρμενίας, του Αζερμπαϊτζάν, της Κιργιζίας και του Τατζικιστάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 περί κοινής οργανώσεως της αγοράς στον τομέα των σιτηρών (1), και ιδίως τα άρθρα 5 και 6,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (2), και ιδίως το άρθρο 12,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (3), και ιδίως το άρθρο 6 παράγραφος 6 και το άρθρο 7 παράγραφος 4,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (4), και ιδίως το άρθρο 6 παράγραφος 5 και το άρθρο 7 παράγραφος 2,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (5), και ιδίως το άρθρο 35,

την πρόταση της Επιτροπής,

Εκτιμώντας:

ότι θα πρέπει να προβλεφθεί η διάθεση στη Γεωργία, την Αρμενία, το Αζερμπαϊτζάν, την Κιργιζία και το Τατζικιστάν γεωργικών προϊόντων προκειμένου να βελτιωθούν οι όροι εφοδιασμού, λαμβάνοντας υπόψη την ποικιλομορφία των καταστάσεων που επικρατούν εκεί και χωρίς να διακυβευθεί η εξέλιξη προς εφοδιασμό σύμφωνα με τους κανόνες της αγοράς-

ότι η Κοινότητα διαθέτει αποθεματοποιημένα προϊόντα μετά από μέτρα παρεμβάσεως και ότι θα πρέπει, κατ' εξαίρεση, να διατεθούν τα προϊόντα αυτά για να υλοποιηθεί η προβλεπόμενη δράση-

ότι θα πρέπει να ελέγχεται ο σωστός προορισμός των γεωργικών προϊόντων που παρέχονται με τις δράσεις αυτές-

ότι εναπόκειται στην Επιτροπή να καθορίσει τις λεπτομέρειες εφαρμογής των δράσεων αυτών-

ότι, λαμβάνοντας υπόψη τις επιτακτικές ανάγκες, τα προϊόντα πρέπει να περιέλθουν στους εν λόγω πληθυσμούς το ταχύτερο δυνατόν- ότι οι εν λόγω ενέργειες θα πρέπει να αρχίσουν αμέσως και οι σχετικές δαπάνες να αναληφθούν από το ΕΓΤΠΕ, τμήμα Εγγυήσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Με τους όρους που καθορίζονται από τον παρόντα κανονισμό, αναλαμβάνονται δράσεις για τη δωρεάν χορήγηση στη Γεωργία, την Αρμενία, το Αζερμπαϊτζάν, την Κιργιζία και το Τατζικιστάν γεωργικών προϊόντων που θα καθορισθούν και τα οποία είναι διαθέσιμα μετά από μέτρα παρεμβάσεως.

Άρθρο 2

1. Τα προϊόντα θα χορηγηθούν ως έχουν ή μετά από μεταποίηση.

2. Οι δράσεις μπορούν επίσης να αφορούν τρόφιμα που είναι διαθέσιμα ή τα οποία είναι δυνατόν να αγοραστούν στο εμπόριο έναντι άλλων προϊόντων που προέρχονται από αποθέματα παρεμβάσεως της ίδιας ομάδας προϊόντων.

3. Οι δαπάνες της χορήγησης, συμπεριλαμβανομένης και της μεταφοράς και, ενδεχομένως, της μεταποιήσεως καθορίζονται με διαδικασία διαγωνισμού ή, για λόγους που συνδέονται με τον επείγοντα χαρακτήρα ή με δυσκολίες μεταφοράς, με διαδικασία απευθείας ανάθεσης.

4. Τα αποστελλόμενα κατ' εφαρμογή του παρόντος κανονισμού προϊόντα δεν απολαύουν των επιστροφών που εφαρμόζονται κατά την εξαγωγή γεωργικών προϊόντων.

5. Οι δαπάνες μεταφοράς αναλαμβάνονται από την Κοινότητα, εφόσον οι δικαιούχοι δεν αναλαμβάνουν οι ίδιοι τα προϊόντα μέσα στην Κοινότητα.

6. Με την επιφύλαξη της παραγράφου 7, τα προϊόντα μπορούν να πωληθούν στον πληθυσμό, έπειτα από συμφωνία μεταξύ της Επιτροπής και των αρμοδίων αρχών των εν λόγω κρατών, σε τιμή που θα επιτρέπει να μη διαταραχθεί η αγορά και να συσταθεί ένα κεφάλαιο υποκαταστάσεως προκειμένου να βοηθηθούν τα άτομα που έχουν τη μεγαλύτερη ανάγκη.

7. Εάν, στην δωρεάν χορήγηση περιλαμβάνεται, κατ' εξαίρεση, επιλεκτική διανομή στους δικαιούχους πληθυσμούς, οι αντίστοιχες δαπάνες αναλαμβάνονται σύμφωνα με τις συνήθεις διαδικασίες της επείγουσας βοήθειας.

Άρθρο 3

Το ανώτατο όριο των δαπανών για τις δράσεις αυτές είναι 165 εκατομμύρια Ecu, τα οποία εγγράφονται στο γενικό προϋπολογισμό των Ευρωπαϊκών Κοινοτήτων.

Άρθρο 4

1. Η Επιτροπή αναλαμβάνει την εκτέλεση των δράσεων καθώς και τον έλεγχο των εργασιών παραδόσεως.

2. Οι λεπτομέρειες εφαρμογής του παρόντος κανονισμού θεσπίζονται με τη διαδικασία που προβλέποεται από το άρθρο 23 του κανονισμού (ΕΟΚ) αριθ. 1766/92 ή, κατά περίπτωση, από τα αντίστοιχα άρθρα άλλων κανονισμών περί κοινής οργανώσεως αγοράς.

Άρθρο 5

Η λογιστική αξία των εκχωρούμενων γεωργικών προϊόντων, που προέρχονται από αποθέματα παρεμβάσεων, καθορίζεται με τη διαδικασία του άρθρου 13 του κανονισμού (ΕΟΚ) αριθ. 729/70.

Άρθρο 6

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1994.

Για το Συμβούλιο

Ο Πρόεδρος

Th. WAIGEL

(1) ΕΕ αριθ. L 181 της 1. 7. 1992, σ. 21. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 1866/94 (ΕΕ αριθ. L 197 της 30. 7. 1994, σ. 1).

(2) ΕΕ αριθ. 172 της 30. 9. 1966, σ. 3025. Κανονισμός όπως τροποποιήθηκε τελευταία από τον κανονισμό (ΕΚ) αριθ. 3179/93 (ΕΕ αριθ. L 285 της 20. 11. 1993, σ. 9).

(3) ΕΕ αριθ. L 148 της 28. 6. 1968, σ. 13. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 1880/94 (ΕΕ αριθ. L 197 της 30. 7. 1994, σ. 21).

(4) ΕΕ αριθ. L 148 της 28. 6. 1968, σ. 24. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 1884/94 (ΕΕ αριθ. L 197 της 30. 7. 1994, σ. 27).

(5) ΕΕ αριθ. L 118 της 20. 5. 1972, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 3669/93 (ΕΕ αριθ. L 338 της 31. 12. 1993, σ. 26).